Þurrfluguveður er ekki til . Það að veiða þurrflugu aðeins í logni og stillum er heimatilbúinn mýta veiðimanna . Þeir sem reynt hafa , geta veitt nánast í hvaða veðri sem er og oftar en ekki í sudda og dumbungi . Þær eru ótalmargar sögurnar af íslenskum veiðimönnum sem hafa ekki náð andanum af forundran yfir leikni þeirra útlendu við að koma þurrflugunni fyrir silung og lax í öllum mögulegum veðrum og undarlegum kringumstæðum . Uppitökur eru alls ekki skilyrði þurrfluguveiða , hvorki í vatni né lygnum í ám . Hafir þú minnsta grun um fisk sem lúrir undir bakka eða í skjóli við stein þá er um að gera að leggja fyrir hann þurrflugu . Jafnvel suddinn er ekki óvinur þurrflugunnar því með hækkaðri súrefnismettun yfirborðsins klekst fluga oft út á vatninu sem fiskurinn sækir í . Allt of fáir veiðimenn reyna fyrir sér með þurrflugu undir þessum kringumstæðum , vegna þess að við sjáum ekki uppitökurnar . Auðvitað er viðbragðið erfiðara ef gára eða dropar trufla einbeitingu veiðimannsins en með góðum gleraugum og góðu deri má greina þessa örfínu bylgjuhreyfingu sem verður á yfirborðinu rétt áður en silungurinn tekur fluguna .